[bookmark: _GoBack]Anexa nr.4
la Regulamentul privind furnizarea energiei electrice
aprobat prin Hotărârea ANRE nr. ________  din ________


CERINȚE MINIME PRIVIND FACTURAREA ȘI INFORMAȚIILE DE FACTURARE

1. Informațiile minime incluse în factură și în informațiile de facturare 
1.1. În factură se prezintă în mod vizibil, evidențiate distinct față de celelalte elemente ale acesteia, următoarele informații: a) suma de plată și, dacă este posibil, defalcarea acesteia, însoțită de o mențiune clară potrivit căreia toate sursele de energie pot beneficia și de stimulente care nu sunt finanțate prin taxele indicate în defalcarea respectivă; b) data scadentă a plății. 
1.2. În factură și în informațiile de facturare se prezintă în mod vizibil, evidențiate distinct față de celelalte elemente ale acestora, următoarele informații: 
1.2.1. consumul de energie electrică aferent perioadei de facturare;
1.2.2. denumirea și datele de contact ale furnizorului, inclusiv numărul de telefon al serviciului de asistență a consumatorilor și adresa de poștă electronică; 
1.2.3. denumirea tarifului aplicat; 
1.2.4. data încetării contractului, după caz; 
1.2.5. informații privind posibilitatea schimbării furnizorului și beneficiile aferente acesteia; 
1.2.6. numărul specific de identificare al punctului de acces, prevăzut la art. 78 alin. (4) al Legii nr. 164/2025 cu privire la energia electrică; 
1.2.7. informații privind dreptul consumatorului final la soluționarea extrajudiciară a litigiilor, inclusiv datele de contact ale Agenției, în calitate de autoritate de soluționare extrajudiciară a reclamațiilor consumatorilor finali, potrivit art. 10 alin. (3) lit. f) și art. 142; 
1.2.8. informații privind punctul unic de contact prevăzut la art. 9 alin. (1) lit. u); i) un link sau o trimitere la instrumentul de comparare prevăzut la art. 113 al Legii nr. 164/2025 cu privire la energia electrică. 
2. În cazul în care factura se bazează pe consumul real sau pe date obținute prin citirea de la distanță a contorului de energie electrică de către operatorul de sistem, în factură, împreună cu aceasta sau în factura de regularizare se prezintă ori se indică locul unde pot fi accesate următoarele informații: 
2.1. comparația, sub formă grafică, dintre consumul actual de energie electrică al consumatorului final și consumul acestuia pentru aceeași perioadă a anului precedent;
2.2. datele de contact, inclusiv adresele paginilor web, ale organizațiilor de protecție a consumatorilor, ale instituțiilor din domeniul energiei sau ale altor entități similare de la care pot fi obținute informații privind măsurile disponibile pentru îmbunătățirea eficienței energetice a echipamentelor care utilizează energie; 
2.3. comparația cu consumul unui consumator final mediu normalizat sau etalonat din aceeași categorie de consum. 
3. Frecvența facturării și furnizarea informațiilor de facturare: 
3.1. Facturarea pe baza consumului real se efectuează cel puțin o dată pe an. 
3.2. În cazul în care consumatorul final nu dispune de un contor de energie electrică care permite citirea de la distanță de către operatorul de sistem sau a optat, în condițiile legii, pentru blocarea citirii de la distanță, informațiile exacte de facturare, bazate pe consumul real, se pun la dispoziția acestuia cel puțin o dată la 6 luni sau o dată la 3 luni, la solicitarea consumatorului final ori în cazul în care acesta a optat pentru primirea facturilor în format electronic. 
3.3. În cazurile prevăzute la pct. 3.2, obligațiile stabilite la pct. 3.1 și 3.2 pot fi îndeplinite prin utilizarea unui sistem de autocitire periodică, în cadrul căruia consumatorul final comunică operatorului de sistem indicațiile contorului de energie electrică. Factura sau informațiile de facturare pot fi bazate pe estimarea consumului sau pe o sumă forfetară numai în cazul în care consumatorul final nu a comunicat indicațiile contorului de energie electrică pentru perioada de facturare respectivă. 
3.4. În cazul în care consumatorul final dispune de un contor de energie electrică care permite citirea de la distanță de către operatorul de sistem, informațiile exacte de facturare, bazate pe consumul real, se furnizează cel puțin o dată pe lună. Informațiile respective pot fi puse la dispoziție și prin intermediul internetului și se actualizează cât mai frecvent posibil, în funcție de caracteristicile echipamentelor și sistemelor de măsurare utilizate. 
4. Defalcarea prețului pentru consumatorul final 
4.1. [bookmark: _Ref243998696]Prețul achitat de consumatorul final este constituit din următoarele componente: 
4.1.1. componenta aferentă energiei electrice și furnizării; 
4.1.2. componenta aferentă serviciilor de transport și de distribuție a energiei electrice; componenta aferentă impozitelor, comisioanelor, taxelor și altor plăți stabilite de lege. 
4.2. În cazul în care factura conține defalcarea prețului achitat de consumatorul final, componentele prevăzute la pct. 4.1 au următorul conținut: 
4.2.1. componenta aferentă energiei electrice și furnizării include costurile aferente producerii, agregării, energiei de echilibrare, energiei electrice furnizate, serviciilor pentru consumatori, gestionării post-vânzare și alte costuri de furnizare; 
4.2.2. componenta aferentă rețelei include tarifele pentru serviciul de transport și serviciul de distribuție a energiei electrice, costurile aferente pierderilor de energie electrică în rețelele electrice de transport și de distribuție, costurile de rețea, costurile serviciilor post vânzare, costurile serviciilor de sistem și, după caz, costurile aferente închirierii echipamentelor de măsurare și măsurării energiei electrice; 
4.2.3. componenta aferentă impozitelor, comisioanelor, taxelor și altor plăți include totalitatea impozitelor, comisioanelor, taxelor și altor plăți aplicabile potrivit legii.
5. Accesul la informațiile suplimentare privind consumul anterior. 
5.1. În măsura în care sunt disponibile informații suplimentare privind consumul anterior, acestea se pun, la cererea consumatorului final, la dispoziția furnizorului sau a prestatorului de servicii desemnat de acesta, cu respectarea art. 78 al Legii cu privire la energia electrică nr. 164/2025. 
5.2. În cazul în care consumatorul final dispune de un contor de energie electrică ce permite citirea de la distanță de către operatorul de sistem, acestuia i se asigură accesul facil la informațiile suplimentare privind consumul anterior, astfel încât să poată efectua autoverificări detaliate. 
5.3. Informațiile suplimentare privind consumul anterior includ: 
5.3.1. date cumulative pentru cel puțin ultimii 3 ani sau pentru perioada calculată de la data începerii contractului de furnizare a energiei electrice, dacă această perioadă este mai mică de 3 ani. Datele corespund intervalelor pentru care au fost furnizate informațiile de facturare; 
5.3.2. date detaliate în funcție de perioada utilizării energiei electrice, pentru fiecare zi, săptămână, lună și an, care se pun fără întârziere la dispoziția consumatorului final, prin intermediul internetului sau prin interfața contorului de energie electrică, pentru cel puțin ultimele 24 de luni sau pentru perioada calculată de la data începerii contractului de furnizare a energiei electrice, dacă această perioadă este mai mică. 
6. Informații privind sursele de energie. 
6.1. Furnizorul indică în factură ponderea fiecărei surse de energie în energia electrică achiziționată de consumatorul final în baza contractului de furnizare a energiei electrice (la nivel de produs). 
6.2. În factură și în informațiile de facturare, împreună cu acestea sau prin indicarea locului unde pot fi accesate, se prezintă următoarele informații: 
6.2.1. ponderea fiecărei surse de energie în mixul global de energie electrică al furnizorului din anul precedent, la nivelul Republicii Moldova și, după caz, la nivelul furnizorului, dacă acesta își desfășoară activitatea în mai multe părți contractante ale Comunității Energetice, informațiile fiind prezentate într-un mod clar și ușor comparabil; 
6.2.2. informații privind impactul asupra mediului, cel puțin în ceea ce privește emisiile de CO₂ și deșeurile radioactive rezultate din producerea energiei electrice corespunzătoare mixului global de energie electrică al furnizorului din anul precedent. 
6.3. Pentru energia electrică achiziționată prin intermediul unei burse de energie electrică sau importată de la o întreprindere situată în afara Comunității Energetice pot fi utilizate date agregate prezentate de bursa sau de întreprinderea respectivă pentru anul precedent. 
6.4. Originea energiei electrice produse în regim de cogenerare de înaltă eficiență se demonstrează prin garanțiile de origine emise în conformitate cu art. 14 din Legea nr. 92/2014 cu privire la energia termică și promovarea cogenerării. 
6.5. Originea energiei electrice produse din surse regenerabile se demonstrează prin garanțiile de origine emise în conformitate cu Legea nr. 10/2016 privind promovarea utilizării energiei din surse regenerabile, cu excepția ponderii mixului energetic corespunzătoare ofertelor comerciale pentru care nu este asigurată trasabilitatea, pentru care furnizorul poate utiliza mixul rezidual, precum și, după caz, a situațiilor în care nu se emit garanții de origine producătorilor care beneficiază de sprijin financiar în cadrul unei scheme de sprijin.”. 5.6. Agenția întreprinde măsurile necesare pentru a asigura fiabilitatea informațiilor prezentate de furnizori consumatorilor finali în conformitate cu prezentul punct, precum și prezentarea acestora, la nivel național, într-un mod clar și comparabil ”.
